Oppervlakte: 19 177,78 km² (1de)
Bevolking: 1 617 455 (2de) (1 Januarie 2012)
Bevolkingsdigtheid: 84,3 inwoners / km² (4de)
Buitelanders: 6,7 % (2012)
Regerende partye: ÖVP en SPÖ
(56 setels) (2008: 56 setels): ÖVP 30 (2008: 31)
SPÖ 13 (15)
Team Stronach 5 (-)
FPÖ 4 (6)
Die Grünen – Die grüne Alternative 4 (4)
Laaste verkiesing: 3 Maart 2013
Volgende verkiesing: 2018
Dikwels word na Neder-Oostenryk, wat die Weense hoofstadgebied omsluit, as die kernland van Oostenryk verwys. Die Vooralpegebied is in die antieke tydperk deur Keltiese stamme - veral Boïers - bewoon en geleidelik deur die Romeinse Ryk verower. Hier het die belangrikste nedersettings van Austria Latina ontstaan - Vindobona (die huidige Wene) en Carnuntum. Rome se gesag en invloed het in die tyd van die Groot Volksverhuising vanaf die 5de eeu begin kwyn. Dit is volledig verdring deur verskeie golwe van nuwe setlaars soos Aware, Slawiërs en Bajuware.
Ná die Slag op die Marchveld het die gebied in 1278 onder Habsburgse bewind gekom en geleidelik tot dié dinastie se kernland ontwikkel. Vanaf die laat Middeleeue is die streek verskeie kere deur swaar onluste geteister - Habsburgse Suksessie-oorloë, Hussiete-oorloë en invalle wat deur die Hongaarse koning Matthias Corvinus geloods is. In 1349 het 'n vyfde van die Neder-Oostenrykse bevolking slagoffers van 'n verwoestende pesepidemie geword.
Die Reformatoriese gedagtes het in die vroeë 16de eeu groot aanklank gevind, maar reeds vanaf 1570 is die ProtestantismeProtestantse invloed deur 'n grootskaalse Rooms-Katolieke Teenreformasie teruggedring. In die Slag van die Wit Berg buite Praag in November 1620 het die geallieerde Rooms-Katolieke magte 'n oorwinning oor koning Frederik van Boheme, die destydse politieke leier van Protestante in die Heilige Romeinse Ryk, behaal. Die Osmaanse Ryk was 'n ander groot teenspeler. Die beleg van Wene deur Osmaanse troepe het gepaard gegaan met grootskaalse verwoesting in die omliggende streke waar byna die hele bevolking uitgeroei is. In 1683 het die Turke 'n verpletterende nederlaag gely en is uit Oostenryk verdryf.
Met die militêre nederlaag in die Eerste Wêreldoorlog en die ontbinding van Oostenryk-Hongarye het Neder-Oostenryk in 1922 die mees bevolkte deelstaat in die nuutgestigte Republiek van Oostenryk geword. Wene is reeds in 1920 as selfstandige stadstaat gevestig, het egter nog tot 1986 gelyktydig as administratiewe setel vir Neder-Oostenryk gedien. In 'n referendum, wat in 1986 gehou is, het kiesers die verheffing van Sankt Pölten tot deelstaathoofstad goedgekeur. Maar eers in 1997 is die deelstaatregering, -parlement en -administrasie na nuutgeboude geriewe in St. Pölten verskuif.
Die federale hoofstad van Oostenryk, Wene, word as enklawe volledig deur Neder-Oostenryk omsluit. Die deelstaat grens in die noorde aan Suid-Boheme en Suid-Morawië (wat albei deel uitmaak van die Tsjeggiese Republiek), in die noordooste aan die Slowaakse geweste Tyrnau en Bratislava en - binne Oostenryk se grense - in die suidooste aan die deelstaat Burgenland, in die suide aan Stiermarke en in die weste aan Opper-Oostenryk. Met altesaam 414 km het Neder-Oostenryk die langste internasionale grense van alle Oostenrykse deelstate.
Verdeling in Viertel of streke[wysig | wysig bron]
Waldviertel (Viertel ober dem Manhartsberg), 'n uitgestrekte granietplato
Statutêre (selfregerende) stede[wysig | wysig bron]
Die bouvalle van die kasteel Aggstein bo-oor die Donau in die streek Wachau
'n Groot aantal kastele, wat in hul oorspronklike toestand of as bouvalle bewaar gebly het, getuig van Neder-Oostenryk se strategiese historiese funksie as grensstreek. Oor eeue heen het Neder-Oostenryk hierdie rol vervul, en so strek die ontstaanstyd van die oudste kastele tot in die Hoë Middeleeue terug. In dié tyd, toe politieke en ekonomiese strukture eers nog gevestig moes word, het kastele 'n belangrike funksie as gewestelike sentrums vervul. Naas hul geskiedkundige administratiewe, ekonomiese en argitektoniese betekenis is hulle vandag belangrike toeristetrekpleisters wat met hul unieke liggings en silhoeëtte as mensgemakte strukture steeds die omliggende landskappe oorheers.
↑ Statistik Austria - Bevölkerung zu Jahresbeginn seit 2002 nach zusammengefasster Staatsangehörigkeit - Niederösterreich
↑ Österreich Erleben & Genießen. Renningen: Garant 2013, bl. 43
↑ Amptelike webtuiste van Neder-Oostenryk - Geskiedenis van die deelstaat. Besoek op 20 April 2017
↑ Denkmalpflege in Niederösterreich. Boekdeel 12: Burgen und Ruinen. Wene: Amt der NÖ Landesregierung/Kulturabteilung 1994, bl. 3
Wikimedia Commons bevat media in verband met Lower Austria.
Burgenland | Karintië | Neder-Oostenryk | Opper-Oostenryk | Salzburg | Stiermarke | Tirol | Vorarlberg | Wene
Ontsluit van "https://af.wikipedia.org/w/index.php?title=Neder-Oostenryk&oldid=1579132"
Die bladsy is laas op 4 Augustus 2017 om 01:49 bygewerk.